Νυχτερινοί Παρατηρητές ξενυχτούν κοιτώντας. “Κοιτάνε” να ακούσουν, να συζητήσουν, να δημιουργήσουν. Δεν κοιμούνται, είτε επειδή δεν μπορούν, είτε επειδή δεν θέλουν αλλά δεν τους αρέσει να μένουν σπίτι Σάββατο βράδυ. Περιμένουν να περάσει η ώρα και όταν έρθουν τα μεσάνυχτα μας συναντούν εδώ, σε έναν χώρο που δημιουργήθηκε με σκοπό να προσφέρει μία διέξοδο από την πολύβουη διασκέδαση της πόλης και μία εναλλακτική πρόταση πολιτιστικής έκφρασης. Σαν πέφτει η νύχτα στην Αθήνα, οι Παρατηρητές επιθυμούν να δώσουν κίνητρα και εργαλεία στους ήσυχους ξενύχτηδες να αξιοποιήσουν το σκοτάδι με μία ποικιλία δράσεων.

Κάθε Σάββατο, από τις δώδεκα τα μεσάνυχτα έως τα ξημερώματα, διοργανώνουμε

κινηματογραφικές προβολές, από αγαπημένα blockbusters που μας μεγάλωσαν μέχρι cult, b-movies που ήμασταν πολύ μικροί για να καταλάβουμε.

βραδιές ανάγνωσης και open mic, για όλους όσοι έχουν κάτι να πουν αλλά δεν τους αρέσει να εκτίθενται στον ήλιο.

δημιουργικά εργαστήρια γραφής, ζωγραφικής και φωτογραφίας με αφορμή τα όσα είδαμε, ακούσαμε, και διαβάσαμε, για όσους εμπνέονται τις μικρές ώρες.

silent μουσικές εμπειρίες με ακουστικά, για να “παντρεύονται” τα ανόμοια χωρίς να ενοχλούν το ένα το άλλο.

θεματικούς περιπάτους στους δρόμους της Αθήνας, για καθαρές συζητήσεις, χωρίς βιασύνη.

Οι Νυχτερινοί Παρατηρητές ελπίζουν να φέρουν κοντά μια κοινότητα ανθρώπων που τα θέλω τους και οι ανάγκες του χάνονται μέσα στις κραυγές της μέρας. Η αναζήτηση και οι ικανοποίηση τους ξεκινάει μαζί μας, κάθε Σάββατο που μένεις ξύπνιος.